**HVA ER CIKLOSPORIN?**

Ciklosporin (Sandimmun®) er et legemiddel som har dempende effekt på immunapparatet. Medikamentet er effektivt ved alvorlig eksem, men brukes også ved enkelte andre hudsykdommer. Det brukes også for å hindre avstøtning hos pasienter som har fått transplantert organer.

**HVORDAN VIRKER CIKLOSPORIN?**

Ciklosporin virker immundempende og hemmer betennelsesreaksjonen i huden. Effekten av Sandimmun inntrer raskt ved atopisk eksem. Hvis tablettene har god effekt, forsøker man ofte å opprettholde virkningen med redusert dose. For de fleste vil behandlingsperioden være begrenset til noen måneder. Dessverre kommer symptomene ofte tilbake etter avsluttet kur.

**HVORDAN SKAL DU TA CIKLOSPORIN?**

Medisinen doseres etter pasientens vekt og varierer også noe avhengig av hvilken tilstand som behandles. Kapslene doseres vanligvis to ganger daglig (morgen og kveld). Kapslene kan tas til eller utenom måltid, og skal svelges hele. Medisinen kan ikke kombineres med grapefruktjuice.

**HVA MED BIVIRKNINGER?**

Sandimmun kan virke skadelig på nyrene, oftest etter lengere tids behandling. Der er derfor viktig med regelmessige blodprøver, urinprøve og kontroll av blodtrykk. Enkelte pasienter kan få magesmerter og kvalme. Andre sjeldne bivirkninger er hodepine og økt hårvekst.

**HVEM SKAL IKKE TA CIKLOSPORIN?**

Pasienter med lever- eller nyresykdom, høyt blodtrykk, alvorlige infeksjoner eller nylig gjennomgått kreftsykdom vil vanligvis ikke bli behandlet med Sandimmun mot hudsykdommer.

**CIKLOSPORIN OG ANDRE MEDIKAMENTER**

Det er mange medikamenter som helst ikke skal kombineres med Sandimmun. For eksempel gjelder dette flere ulike antibiotikatyper, medisiner mot epilepsi og betennelsesdempende midler. Informér derfor alltid legen din om at du bruker Sandimmun, og be eventuelt om råd på apoteket før du kjøper smertestillende håndkjøpspreparater eller lignende.

**HVORDAN SKAL BEHANDLINGEN KONTROLLERES?**

Det er nødvendig med hyppig kontroll av blodtrykk, blodprøver og urinprøve, vanligvis månedlig.

Har du spørsmål, kan du henvende deg til:

**Hudavdelingen, Haukeland universitetssykehus**

Telefon:  55973950

www.helsebergen.no

|  |
| --- |
|   |